पाएं अपने शहर की ताज़ा ख़बरें और फ्री ई-पेपरडाउनलोड करें
जिले में ऑक्सीजन का पर्याप्त स्टॉक होने से अब डिमांड कैंसिल करना शुरू कर दी गई है। अधिकारियों ने बुधवार व अगले दिन गुरुवार को ऑक्सीजन के लिए भोपाल कोई डिमांड नहीं भेजी है। बुधवार सुबह भिलाई से 15 टन लिक्विड ऑक्सीजन लेकर टैंकर सागर पहुंचा। इससे 4 टन ऑक्सीजन छतरपुर सप्लाई की गई और शेष 11 टन बुंदेलखंड मेडिकल कॉलेज के प्लांट में स्टोरेज की गई। इससे बीएमसी के दोनों प्लांट फुल हो गए हैं। उनमें 24 टन ऑक्सीजन स्टोरेज हैं। तो वहीं चनाटौरिया प्लांट में भी करीब 16 टन लिक्विड ऑक्सीजन का स्टोरेज है।
बुधवार को चनाटौरिया प्लांट से 584 सिलेंडर निजी, सरकारी अस्पतालों व टीकमगढ़ के लिए सप्लाई किए गए। बुधवार को गौरी गैस प्लांट से 584 सिलेंडर बांटे गए। इनमें से जिला अस्पताल को 140, टीकमगढ़ को 126, कोविड सेंटर देवरी 15, खुरई 19, राहतगढ़ 5, गढ़ाकोटा 17, होम यूजर को 28, सुकृत हॉस्पिटल को 38, सुयश को 20, चैतन्य को 24, चिंरजीवी को 4, राय को 42, सागरश्री को 15, सूर्या को 37, एंबुलेंस को 19, आर्मी हॉस्पिटल को 31 और अरविंद को 4 सिलेंडर दिए गए हैं।
ट्रिपल-सी का किया निरीक्षण, तुरंत डिमांड भेजने को कहा: सीईओ इच्छित गढ़पाले ने बुधवार को गौरझामर, महाराजपुर और कांसखेड़ा सहित अन्य स्थानों पर चल रहे कोविड केयर सेंटर (ट्रिपल-सी) का निरीक्षण किया और वहां ऑक्सीजन की कमी होने पर तुरंत डिमांड भेजने के निर्देश दिए। उन्होंने कहा कि जिस भी सेंटर से डिमांड मिलेगी तुरंत ऑक्सीजन सप्लाई की जाएगी। निरीक्षण के दौरान किसी भी सेंटर में ऑक्सीजन की कमी नहीं मिली।
जबलपुर से ऑक्सीजन सिलेंडर मंगाना किए बंद
जिला पंचायत सीईओ इच्छित गढ़पाले ने बताया कि पर्याप्त ऑक्सीजन होने से अब जबलपुर से सिलेंडर मंगाना बंद कर दिया है। इसके साथ ही चनाटौरिया प्लांट से शहर के निजी वेंडर को भी ऑक्सीजन सप्लाई शुरू कर दी है। वे निजी क्लीनिक, डॉक्टर व होम यूजर को ऑक्सीजन सप्लाई करेंगे। सीईओ ने बताया कि अब गुरुवार देर रात भोपाल आईनॉक्स से एक 10 टन की गाड़ी सागर आएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva zho_Hant eng_Latn